b'\n_START_ARTICLE_\nNainen kuin j\xc3\xa4\xc3\xa4tynyt samppanja\n_START_PARAGRAPH_\nNainen kuin j\xc3\xa4\xc3\xa4tynyt samppanja on suomalainen kamariooppera. Se kertoo kirjailija-novellisti Aino Kallaksesta (1878-1956). Aino Piirolan libretto perustuu Kallaksen p\xc3\xa4iv\xc3\xa4kirjamerkint\xc3\xb6ihin vuodesta 1899 alkaen. P\xc3\xa4iv\xc3\xa4kirjoissaan Aino Kallas tuo esiin el\xc3\xa4m\xc3\xa4ns\xc3\xa4 kipeit\xc3\xa4kin puolia, joitten h\xc3\xa4n tiesi her\xc3\xa4tt\xc3\xa4v\xc3\xa4n paheksuntaa. Ooppera seuraa Aino Kallaksen el\xc3\xa4m\xc3\xa4\xc3\xa4 h\xc3\xa4nen muutostaan miehens\xc3\xa4 Oskar Kallaksen per\xc3\xa4ss\xc3\xa4 Suomesta Viroon ja kertoo kirjailijan perhe-el\xc3\xa4m\xc3\xa4st\xc3\xa4 ja myrskyisist\xc3\xa4 suhteista miehiin siihen asti, kunnes kirjailija Eino Leinon ja Aino Kallaksen suhde p\xc3\xa4\xc3\xa4ttyy. Oopperan on s\xc3\xa4velt\xc3\xa4nyt Ilkka Kuusisto.\n_START_SECTION_\nKantaesitys\n_START_PARAGRAPH_\nSuomalaisen Kamarioopperan ja Risto Hirvosen tuottaman kantaesityksen It\xc3\xa4-Helsingin kulttuurikeskus STOA:ssa 29.2.2000 ohjasi Jukka Kajava. Kantaesityksess\xc3\xa4 Aino Kallaksen roolin tulkitsi mezzosopraano Ulla Raiskio ja miehen roolin esitti koreografi-tanssija Sami Saikkonen. Oopperan kapellimestarina oli Kristian Attila.\n_START_SECTION_\nMyynti-DVD\n_START_PARAGRAPH_\nMaaliskuussa 2011 Suomalainen Kamariooppera ja Helsinki City-ooppera tuottivat Nainen kuin j\xc3\xa4\xc3\xa4tynyt samppanja -oopperasta myynti-DVD:n . Se kuvattiin oopperan esityksist\xc3\xa4 Espoon Sellosalissa. P\xc3\xa4\xc3\xa4osissa videollakin ovat Ulla Raiskio ja Sami Saikkonen. Musiikista vastaavat Pekka Kuusisto (viulu), Eeva Rys\xc3\xa4 (sello) ja Kristian Attila (kapellimestari ja piano). Lavastus on Jyrki Sep\xc3\xa4n, ja valaistuksen suunnitteli Ilkka Volanen. DVD-taltioinnin on ohjannut Erkki Pohjanheimo / Sunny Notes Oy . DVD:n jakelusta vastaa Fuga Oy.'